Source: https://domov.sme.sk/c/5708774/byvaly-prislusnik-sis-michal-hrbacek-je-uz-na-slobode.html
Timestamp: 2018-01-18 18:13:21+00:00
Document Index: 814288

Matched Legal Cases: ['súd ', 'súd ', 'súd ', 'súd ', 'súd ', 'súd ', 'Súd ']

Bývalý príslušník SIS Michal Hrbáček je už na slobode - domov.sme.sk
Bývalý príslušník SIS Michal Hrbáček je už na slobode
Bývalého príslušníka Slovenskej informačnej služby Michala Hrbáčka prepustil Najvyšší súd SR na slobodu.
5. jan 2011 o 14:40 TASR
Bývalý príslušník SIS, Michal Hrbáček.(Zdroj: TASR)
Najvyšší súd prijal písomný sľub obvineného a zároveň mu uložil dohľad probačného a mediačného úradníka.
BRATISLAVA. Bývalého príslušníka Slovenskej informačnej služby (SIS) Michala Hrbáčka, ktorý sa nachádza vo väzbe od polovice októbra v kauze údajne podvodných prevodov pozemkov v Rusovciach, prepustil Najvyšší súd SR na slobodu.
Podľa informácií TASR, Michala Hrbáčka približne o 14.00 hodine prepustili na slobodu z Ústavu na výkon väzby v Banskej Bystrici.
Najvyšší súd tak zrušil napadnuté decembrové uznesenie Špecializovaného trestného súdu v Pezinku (ŠTS), ktorý zamietol peňažnú záruku Michala Hrbáčka a aj písomný sľub obvineného, že sa nebude vyhýbať trestnému stíhaniu.
Najvyšší súd prijal sľub obvineného
Zároveň mu uložil povinnosť oznámiť orgánu činnému v trestnom konaní, ktorý vedie konanie, každú zmenu miesta pobytu a tiež povinnosť preberať úradné zásielky. TASR o tom informoval hovorca NS Michal Jurči.
ŠTS tretí decembrový týždeň Michala Hrbáčka neprepustil z väzby na slobodu na kauciu, keď súd pracovisko Banská Bystrica zamietol jeho peňažnú záruku a aj písomný sľub obvineného, že sa nebude vyhýbať trestnému stíhaniu.
Súd vypustil dôvody väzby písmeno a - teda útekovú väzbu, a ponechal ako dôvod písmeno c, čo znamená pokračovanie v trestnej činnosti. Voči rozhodnutiu podal jeho právny zástupca sťažnosť, o ktorej práve dnes rozhodoval NS SR.
Vo väzbe bol od októbra
Michala Hrbáčka, ktorý patrí medzi 15 obvinených v kauze podvodných prevodov pozemkov v Rusovciach, vzal ŠTS, pracovisko Banská Bystrica, 15. októbra do väzby. TASR vtedy o tom informovala hovorkyňa súdu Kudjáková.
"Sudca pre prípravné konanie vzal do väzby obvineného Mgr. M. H. z dôvodu útekovej a preventívnej väzby," povedala Kudjáková. Obvinený podal voči rozhodnutiu sudcu sťažnosť, o ktorej rozhodoval NS SR a ten ju zamietol.
Prokurátor Úradu špeciálnej prokuratúry podal návrh na vzatie Michala Hrbáčka do väzby, pretože podľa neho existuje obava, že by mohol pre hrozbu vysokého trestu ujsť, mariť vyšetrovanie alebo pokračovať v trestnej činnosti.
Obvinený sa 11. októbra po návrate zo zahraničia prihlásil na polícii. Vyšetrovateľ ho vypočul a potom zadržal.
Starosta bratislavských Rusoviec Dušan A. a ďalší dvaja muži, Ladislav B. a Boris V., ktorí sú obvinení v rovnakej kauze ako Michal Hrbáček, nebudú stíhaní väzobne.
Rozhodol o tom 14. októbra Najvyšší súd, ktorý zamietol sťažnosť prokurátora voči rozhodnutiu ŠTS. Ten 8. októbra rozhodol, že u Borisa V. dôvody väzby neexistujú a u ďalších dvoch ju nahradil dohľadom probačného a mediačného úradníka.